**Tekstgjennomgang Samefolkets dag 2020**

Prekentekst: Matt. 5, 13-16

Lesetekster: 1. Mos. 2, 4b-25/Gal 3, 26-29

Liturgisk farge: grønn.

DAGEN

Samefolkets dag, som også gjerne kalles Samenes nasjonaldag, markeres 6. februar i både Russland, Finland, Sverige og Norge. Dagen er til minne om det første store samiske landsmøte, som ble holdt i Metodistkirken i Trondheim 6. februar 1917, Her deltok samer fra både Sverige og Norge. Dagen ble første gang feiret i Norge i 1993. Fra 2003 har dagen vært offisiell flaggdag i Norge. Det er utarbeidet egne bibeltekster for dagen. Menighetene oppfordres til å markere dagen enten på 6. februar, eller på søndag før eller etter.

I 2020 faller søndag etter samefolkets dag på såmannssøndagen, dagen som mange menigheter markerer som Bibeldagen. Det gir en utmerket anledning til å markere og feire Biibbal 2019, den nye nordsamiske Bibelen. Den ble lansert som nettutgave til samefolkets dag i 2019. Den trykte utgaven ble lansert i august 2019

TIL TEKSTEN

Dagens prekentekst er hentet fra Bergprekenen, den første av de 5 talene i Matteusevangeliet (5-7, 10, 13, 18, 23-25).

Ifølge slutten av Matt. 4 fulgte mange mennesker etter Jesus, og Jesus gikk så opp i fjellet (5,1) og disiplene samlet seg rundt ham. Vi kan ikke vite hvor mange tilhørere Jesus har under Bergprekenen, men vi må regne med at det i tillegg til hans egne disipler var mange flere som var mottakere av hans budskap, og som omfattes av ordet «dere».

Vi regner med at dette foregikk i Galilea. Ifølge tradisjonen kan stedet ha vært Eremos, like utenfor Kapernaum, som ligger nord for Genesaretsjøen. Bergprekenen innledes med saligprisningene, og de har sin parallell i Sletteprekenen hos Lukas (6, 20-23). Om det er to taler eller en tale som er referert ulikt, vil vi aldri kunne vite helt sikkert. Men det avsnittet som er vår tekst, finner vi ingen parallell til i Lukas 6, men saltet som mister sin kraft er nevnt i Luk. 14, 34f.

Salt og saltholdige produkter ble brukt som jordforbedringsmidler. Salt ble (og blir) brukt som krydder og konserveringsmiddel. Saltet kan egentlig ikke bli kraftløst, men det kan blandes opp med så mye annet at det mister sin virkning. Saltet ble ansett som viktig på Jesu tid. Det ble også gjerne brukt som bilde på noe som bevarer fra ødeleggelse. I vår sammenheng gir det mening å se på den automatiske virkning saltet har – både når det gjelder smak og holdbarhet.

##### Lyset brukes i NT mange steder som uttrykk for Guds tilstedeværelse, jfr. Joh. 1,9: «Det *sanne lys som lyser for hvert menneske, kom nå til verden*.» og [Luk. 2,32](https://beta.bibel.no/bibel/N11BMD/LUK.2.32) :

##### «et lys til åpenbaring for hedningene og ditt folk Israel til ære.»

For oss som bor nord for Saltfjellet, er kontrasten lys/mørke om mulig sterkere enn lenger sør. Når dette skrives, er det mørketid i nord. Når det skal prekes på Samefolkets dag, er sola og lyset kommet tilbake. Det er slående hvor viktig det er for de fleste av oss: Sola og lyset som uttrykk for håp og glede, men også lyset som viser vei og det å kunne gå mot et lys, og vite at da kommer man fram til riktig sted.

En lampe som er skjult, kan ikke være veiviser for noen. Hvis lampen plasseres riktig, kommer virkningen av seg selv. Hvis den plasseres feil, hvis den skjules, har den ingen virkning.

Den første leseteksten i gudstjenesten er fra den andre skapelsesberetningen, i 1. Mos. 2. Kulturoppdraget, som opp gjennom historien har vært tolket som et grunnlag til å «gjøre som man vil» med skaperverket, er i det første kapittelet. I 1. Mos 2, som trolig er den eldste skapelsesberetningen, er skaperverkets nærhet til skaperen sterkt og tydelig. Mennesket skapes av støv fra jorden (v 7), og dermed understrekes den nære tilknytning mellom mennesket og alt det andre Gud skapte.

Andre lesetekst, fra Galaterbrevet, understreker enheten i Kristus. Denne enheten gjelder, uansett hvilket folk man hører til. Denne teksten har fortsatt sin betydning i å betone at ingen folkeslag er «bedre» enn andre, og ingen er «dårligere» enn andre.

TIL PREKENEN

**Dere er**

Teksten bruker indikativ: Her er ingen formaning, eller pålegg, men en konstatering: jordens salt og verdens lys. Nå er det oss det gjelder: vi som leser denne teksten, alle som samles til gudstjeneste og hører disse ordene. Det ligger en konstatering av at mottakerne av budskapet er salt og lys. Og implisitt er det også en formaning, som vi må ha frimodighet til å ta med i forkynnelsen: Hvis saltet ikke blandes i jorda, har det ingen virkning. Hvis det blandes for mye ut, skjer det samme. Og lyset kan skjules.

Det handler om frimodighet til å være den man er. Den første forståelsen må være å kunne stå fram med frimodighet som Kristus-bekjenner. Men det må gå videre: særlig når vi knytter oss nærmere til de to lesetekstene. Vi er skapt av Gud. Vi har uendelig verdi. For mange er det selvfølgeligheter, men slett ikke for alle. For det samiske folk ligger det en sterk historie, som for mange er veldig nær, om å være sett ned på, å bli regnet for å ha mindre verdi enn de fleste.

Her kan vi gjerne snakke prinsipielt om menneskeverd. Men vi kan og bør også gjerne snakke om egenverdi. Det er mange mennesker som har liten selvtillit, og som tror at egenverdien måles utfra hva man kan få til. I kirka må vi gjenta til det kjedsommelige: Det er Gud selv som gir oss verdi, og ikke våre mer eller mindre vellykkede prosjekter gjennom livet.

**Salt**

Vi kjenner begrepene “Salte beskrivelser”, “Salt i sår”, “Ramsalt humor”.

Saltet gir smak og holdbarhet. Saltet blander seg, både i havet og i middagen vi spiser. Saltet har en fantastisk evne til å prege det som det er blandet med, og dermed blitt en del av.

Tør vi å driste oss til å dra litt i dette bildet, og utfordre tanken på at det samiske folk har en virkning i majoritetsbefolkningen som er beslektet med saltets virkning? Jeg tenker her på levesett, på kultur og verdier. Det mest iøynefallende i vår tid, er kanskje den samiske (og for øvrig de fleste urfolks) nære tilknytning til natur og skaperverk. Hvis vårt storsamfunn hadde hatt samme holdning til skaperverket som vi finner i tradisjonell samisk tenkning, er det grunn til å tro at klimakrisen ikke hadde vært så stor som den nå er.

**Lys**

Lyset gjør at vi, når det ellers er mørkt, ser det som ellers er skjult. Dermed kan lyset også avsløre: en flekk på klærne, eller våre synder og svik.

Men minst like viktig: Lyset viser veg. Det gir retning, og det lyser alltid rett fram.

Dermed blir lyset også en bærer av liv og håp.

Det gir mening å tale om at lyset er sterkere enn mørket. Hvis mørket skal skjule lyset, må det dekkes helt til. Hvis bare en liten lysstrime slipper gjennom, er det ikke mørkt lenger. Dette har vi i nord spesial-kompetanse på.

Kanskje kan prekenen på samefolkets dag være med å gi frimodighet til å stole på at vi faktisk er salt og lys. At vi er kalt til å være oss selv, i troen på Gud. At vi er kalt til å prege vårt samfunn og våre fellesskap. Og videre at vi er lys, og dette lyset er en refleks fra Ham som selv er det sanne lys.

Vi utfordres og kalles til å lyse, slik at vi gjennom våre liv skal være lys for andre!

Vi kan reflektere, la lyset fra Ham selv skinne videre!

TIL GUDSTJENESTEN

Samisk kirkeråd har utarbeidet materiell med ressurser for gudstjeneste på Samefolkets dag, de er på følgende adresse: <https://kirken.no/nb-NO/om-kirken/slik-styres-kirken/samisk-kirkeliv/gudstjenesteliv/kirkelig-markering--samenes-nasjonaldag/>.

Her er også dagens bønn, på de tre samiske språk som er i bruk i Norge. Det er viktig å nevne at Norsk Salmebok 2013 har 15 salmer på hvert av de tre samiske språkene. Flere av dem passer godt på denne dagen. For øvrig kan det være en idé å synge Kyrie på samisk. Mange menigheter i Nord-Hålogaland har det i sin lokale grunnordning. Noen liturger har kanskje frimodighet til å si nådehilsen og/eller velsignelsen på samisk, og kanskje også Herrens bønn. Små saker som kan bety veldig mye for kirkegjengerne.

Og til slutt: let etter om det finnes noen i lokalmiljøet som kan lese tekst på samisk. Det vil ha stor verdi, ikke minst dersom det er 9. februar man markerer Samefolkets dag, samtidig som det er bibeldag.

Olav Øygard, biskop i Nord-Hålogaland bispedømme

Mailadresse: Nord-Haalogaland.biskop@kirken.no

**Salmeforslag fra MFs salmekalender våren 2020:**

512 Kom Hellig Ånd med skapermakt (B/N/Ns/Ls

 549 Herre Gud, hvor er din bolig

 537 Flammene er mange, lyset er eitt

 728 Adam, kvar er du?

 598 Gud la din Ånd ved guddomsordet

 264 I tro under himmelens skyer (B/N)

 758 Lang nord under Storebjørnen (B/Ns/Ls/Ss)